Pirmsskola 6 gadi

Tēma: Varoņi

2. nodarbība - Slaveni varoņi

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekšstats par to,***

* kurus tikumus parāda ietekmīgi cilvēki;
* ko var mācīties no drosmīgiem un ietekmīgiem cilvēkiem;
* kas padara cilvēku par varoni.

***Bērnam sāk veidoties morālais ieradums***

* novērtēt savus un citu cilvēku sasniegumus;
* novērtēt citu un sniegto palīdzību.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Kultūra, Latvijas valsts, brīvība | Cilvēks |
| **Tikumi** | Atbildība, godīgums | Pateicīgums, pašiedziļināšanās |

**Atslēgvārdi:** varoņi, sasniegumi, tikumi, panākumi, biogrāfija.

**Mācību materiāli:**

* Triju Zvaigžņu ordeņa, “Latvijas Lepnuma” u.c. Latvijas balvas (1. materiāls);
* informācija par dažādiem cilvēkiem–etaloniem/varoņiem (2. materiāls).

**Atslēgas jautājumi:**

1. Kas padara cilvēku par varoni?
2. Kurus cilvēkus tu ļoti augstu vērtē? Kāpēc tu viņus vērtē augstu?
3. Kādas rakstura iezīmes viņiem piemīt?
4. Kā, tavuprāt, mūsu varoņi ietekmē mūs pašus?

Bērna un skolotāja darbības plānotā rezultāta sasniegšanai

Ierosme. Medaļas varoņiem

[1. materiāls] Parādiet bērniem attēlus, kuros redzams Triju zvaigžņu ordenis, “Latvijas Lepnuma” Zelta ābele, karavīrs un izcili Latvijas sportisti. Pavaicājiet, kam, viņuprāt, šie apbalvojumi ir paredzēti/kas tos varētu pasniegt/kurš tos varētu saņemt! Iepriekšējā nodarbībā tika runāts par supervaroņiem. Multiplikācijas filmās un citās filmās supervaroņi lielākoties ir izdomāti, tomēr pasaulē ir daudz cilvēku, kas paveic neticamas lietas — tie ir reālās dzīves varoņi, cilvēki, kas augstu vērtējami un no kuriem ņemt piemēru.

Latvijā valsts apbalvojumus pasniedz Valsts prezidents, taču ierosinājumu par kāda cilvēka apbalvošanu var izteikt jebkurš Latvijas iedzīvotājs. Jūs varat aplūkot sarakstu ar cilvēkiem, kuriem nesen piešķirti Valsts apbalvojumi:<https://www.president.lv/lv/valsts-apbalvojumi/triju-zvaigznu-ordenis/jaunakie-pieskirtie-apbalvojumi#gsc.tab=0>

1. aktivitāte. Kurš cilvēks ir varonis? Kurus cilvēkus tu īpaši atzinīgi vērtē?

Pierakstiet grupas idejas uz tāfele! Skolotājs var rosināt idejas ar saviem piemēriem. Mudiniet bērnus paskaidrot, kāpēc viņi šos cilvēkus novērtē/kuras šo cilvēku īpašības viņi vēlētos sev! Mēģiniet uzsvērt tieši rakstura īpašības, nevis sasniegumus! Paskaidrojiet, ka ir svarīgi pārdomāt, kuri cilvēki ir mūsu varoņi, jo, augstu vērtējot šos cilvēkus un ņemot no viņiem piemēru, mēs ietekmējam to, par kādiem cilvēkiem kļūstam paši! Mums jāvērtē cilvēks, nevis viņa materiālais stāvoklis, apbalvojumi vai panākumi.

Pārrunājiet jautājumu - Vai mans varonis ir cilvēks, par kādu es pats vēlos kļūt?

2. aktivitāte. Varoņu profili

[2. materiāls] Apskatiet prezentācijā 3 Latvijā ievērojamus cilvēkus un kopīgi izlasiet īsu aprakstu par tiem! Lasiet īpašības un tikumus (6. slaids), kopīgi seciniet, kuram no šiem cilvēkam tie ir visatbilstošākie un kāpēc!

Kopīgā noslēguma apspriede: tavs etalons

Vai tev ir kāds cilvēks (etalons), kuram tu vēlies līdzināties? Kuri tikumi viņam piemīt?

Kolēģu komentāri:

“Man noslēgumā prasījās radoša aktivitāte, tāpēc zīmējām apbalvojumus saviem varoņiem.”